閤皂山杉節歌爲士真姪作
作者：蕭立之
朝代：宋

paragraphs: 右玄仙翁開洞府，手掇靈杉種烟雨。
一根磈礧獨千年，其榮不生枯不死。
前年木價愁達官，一枝墮地琤琅玕。
斧斤肯爲盤錯赦，夭矯尚欲丹霄干。
初疑雷公下林壑，夜取乖龍截頭角。
又言石家鐵如意，擊損珊瑚半凋落。
神剜鬼斷何可求，摩挲往往驚吟眸。
犧尊詎是材所願，爾囿於數將奚尤。
神仙靈物生風雹，寧與塵凡供翫謔。
請君持用懸丹崖，留補金精飛去鶴。